DA Den Europæiske Unions Tidende CE 78/226

(2004/C 78 E/0230)

SKRIFTLIG FORESPØRGSEL E-3130/03

af José Ribeiro e Castro (UEN) til Kommissionen

(23. oktober 2003)

Om: Fiskeri — OASIS Oceanic Seamounts

Ifølge det tredje nyhedsbrev (juni 2003) fra »OASIS — Oceanic Seamounts: an Integrated Study« (http://www.rrz.uni-hamburg.de/OASIS), en undersøgelse som støttes af Kommissionen — skal forslaget om at åbne den eksklusive økonomiske zone på 200 sømil rundt om øgrupperne Azorerne, Madeira og De Kanariske Øer for fiskerflåderne i Fællesskabet allerede have givet anledning til, at miljøorganisationer som Greenpeace, Seas at Risk og WWF har sendt skrivelser til Kommissionen, hvor de giver udtryk for deres bekymring over en eventuel vedtagelse af denne foranstaltning.

Ifølge OASIS ville åbningen af området indebære en umiddelbar trussel mod havbundens relief og have direkte konsekvenser for deres videnskabelige arbejde.

Kommissionen bedes besvare følgende spørgsmål:

— kan den bekræfte modtagelsen af de nævnte skrivelser?

— hvilke informationer råder den over vedrørende de konsekvenser, som OASIS og de andre organisationer forudser for det pågældende område, navnlig den forvente ødelæggelse af levesteder, bl.a. havbundens relief, og en nedgang i de fiskebestande, som lever på store dybder, samt ødelæggelse af småfiskeriet, hvad der vil gå ud over fiskernes og deres familiers eksistens?

— kan den bekræfte, at de marine økosystemer omkring de tre øgrupper er ekstremt sårbare, og at det er nødvendigt at beskytte dem?

Svar afgivet på Kommissionens vegne af Franz Fischler

(25. november 2003)

I juli 2003 modtog Kommissionen en fælles skrivelse fra Greenpeace, Seas at Risk og Verdensnaturfonden (WWF), hvori disse gav udtryk for deres bekymring over den foreslåede ændring af Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1) (vestlige farvande) med henblik på at indskrænke den eksklusive zone på 200 sømil omkring Azorerne, Madeira og De Kanariske Øer.

Ifølge de seneste videnskabelige rapporter og specielt rapporterne fra Det Internationale Havundersøgelses-råd (ICES), er det i flere områder blevet påvist, at trawlfiskeri har skadet koralrev i dybhavet. Indvirkningen fra trawlredskaberne dræber polypperne og nedbryder revenes struktur. Gendannelse heraf kan eventuelt være umulig eller i hvert fald blive alvorligt hæmmet. Skaderne kan variere fra en reduktion af revenes størrelse og en heraf følgende reduktion af koralfaunaens omfang og diversitet til total ødelæggelse af revet og erstatning heraf med et havmiljø med ringe artsforskellighed.

For så vidt angår dybhavsfisk, har ICES advaret om, at flere dybhavsbestande bliver intensivt udnyttet og i visse tilfælde har lidt alvorlig skade. Kommissionen er klar over, at disse arter er særligt sårbare over for overfiskning på grund af deres langsomme reproduktionsevne.

Medlemmer af Europa-Parlamentet såvel som lokale og nationale portugisiske myndigheder har kontaktet Kommissionen og udtrykt deres bekymring over de lokale fiskersamfunds fremtid. Skaderne på disse naturlige levesteder er en trussel mod de pågældende samfunds overlevelse.

Kommissionen bekræfter, at de undersøiske bjergøkosystemer omkring Azorerne, Madeira og De Kanariske Øer er yderst sårbare, og at der er behov for at sikre den nødvendige beskyttelse af disse vigtige marine levesteder. Med henblik herpå er Kommissionen i gang med at udarbejde et udkast til forslag til en rådsforordning om forbud mod at benytte bundtrawl i visse områder af Atlanten, herunder i de tre nævnte.

(1) EFT L 261 af 20.10.1993.